मैथिली पुत्र 'प्रदीप' अपन जीवन काल मे विपुल रचना कएलनि। हिनक प्रकाशित पोथी सभक एकटा नम्हर सूचि अछि। प्रकाशित पोथी सभ मे टुन्नी दाईक सोहाग, स्वयंप्रभा, श्रीमदभागवत गीता, गीत प्रदीप ,अष्टदल, श्री नटवरलीला महाकाव्य, सीता-अवतरण आदि प्रमुख अछि। हिनक बहुतों कृति सभ एखन धरि प्रकाशित होएब शेष छनि। प्रदीप जी मुख्यतः गीतकार छलाह। गीतक सङ्ग-सङ्ग कविता, खंडकाव्य, कथा, नाटक आदि सेहो लिखलनि। अपन सम्पूर्ण जीवन काल मे मैथिलीक प्रणेता बनल प्रदीप जी साहित्यिक गोष्ठी सभ मे उपस्थित होइत रहलाह। दरभंगा मे भीमनाथ झाक संयुक्त संयोजन मे तेसर कथा-गोष्ठीक आयोजन सेहो कएलनि। मैथिली कथा पर केंद्रित आयोजन 'सगर राति दीप जरय' मे सेहो उपस्थित होइत रहलाह। हिनक गीतक लोकप्रियता एहन रहनि जे श्रोता सभक आग्रह सँ प्रदीप जी केँ गीत सँ इतर गोष्ठी मे सेहो 'जगदम्ब अहीँ अवलम्ब हमर' गीत गाबए पड़नि। मैथिली पुत्र 'प्रदीप' मधुप जीक परंपराक गीतकार छलाह। आरंभिक समय मे फिल्मी धुन पर बहुत रास 'पैरोडी' लिखलनि। ई पैरोडी सभ अतिसय लोकप्रिय भेल। 'परदेसिया के चिट्ठी लिखै छै बहुरिया' तकरे एकटा प्रमाण अछि। युवावस्था मे प्रेम आ माधुर्यक गीत सेहो लिखलनि। भगवती,मैथिली,सीता ई तीनटा स्वरुप हिनक भगवती गीतक पृष्ठ्भूमि बनल। सीता पर केंद्रित 'श्री सीतावरण' नामक महाकाव्यक रचना सेहो कएलनि। मैथिली गीतक क्षितिज प्रदीप जीक नाम अन्यतम हस्ताक्षरक रूप मे दृष्टिगत अछि।
 सुमन साहित्य सम्मान, वैदेह सम्मान, मिथिला रत्न सम्मान, भोगेंद्र झा सम्मान सहित आओर कतेको अन्य सम्मान सँ सम्मानित प्रदीप जीक जीवन आ सृजन मिथिलाक लेल स्वतः एकटा सम्मान अछि। प्रदीप जीक बहुतहुँ गीत मिथिलाक माटि-पानि मे एना क' रचल-बसल अछि जे उत्सव विशेष आ हुनक गीत एकदोसरक पर्याय बनि गेल अछि। मिथिलाक कोनो गाम मे दुर्गा पूजा हुए आ प्रदीप जीक गीत 'जगदम्ब अहीं अबलम्ब हमर' नहि अनुगुंजतीत हुए एहन बिरले होइत होएत। तहिना मधुश्रावणी पर लिखल हिनक गीत 'चलू-चलू बहिना हकार पुरै लै, बुच्ची दाइ के बर एलनि टेमी दगै लै' लोकप्रियताक पराकाष्ठा प्राप्त कएलक।
 प्रदीप जीक गीत माने मिथिलाक माटि-पानिक गीत। आस्था आ व्यवहार मे एकमेक भेल गीत। एकदिस 'मिथिलाक धिया सिया, जगत जननि भेली, धरणि बनल सुरधाम' आ दोसर दिस 'पहिर लाल साड़ी, उपारए खेसारी'। मिथिलाक आस्था आ लोक जीवनक एहन अनुपम चित्रांकन प्रदीप जीक गीतक पैघ वितान केँ स्थापित करैत अछि। गीत सँ मनुखक एकटा एहन तादात्म्य रहल अछि जे दुनू सदिखन एकदोसरा केँ कनहेठने चलैत अछि। प्रदीप मैथिली गीतक 'कान्ह' छथि। मिथिलाक समग्रता केँ अपन गीत मे कनहेठने छथि।
 मैथिली पुत्र 'प्रदीप' आइ (शनिदिन) ३० मई २०२० केँ बेलवागंजक अपन निवास्थान पर देहातीत भए गेलाह। आब जे शेष अछि से हुनक स्मृति। कोटि-कोटि मैथिलक कंठहार बनल हुनक गीत। मैथिलीक प्रति हुनक अन्यतम अनुराग। भाषिक अस्मिताक लेल कएल गेल हुनक संघर्ष। मातृभाषाक प्रति हुनक समर्पण। मैथिलीक एहि अनन्य सेवक केँ विनम्र श्रद्धांजलि।
 प्रगटलहु मिथिला भू से धन्य धरती भेल ई।
 बहुत तब धल जे धरा छल शस्य श्यामल भेल से।
 देल मर्यादा अहाँ एहि माटि केँ हे मैथिली।
 जन जनक जे जनक तनिका देल मर्यादा अहाँ।
 स्वयं मर्यादाक पुरूषोतम कहावथि राम जे।
 धन्य ई मिथिलाक धरती धन्य माता मैथिली। ।
 जे अपाटक नहि बुझथि महिमा अहाँक हे मैथिली।
 हम प्रदीपित भेल छी महिमा अहिक माँ मैथिली।
 धृष्टता हमरो करब सब माफ माता मैथिली। ।
 मिथिलाक धिया सिया, जगत जननि भेली, धरणि बनल सुरधाम।
 धन्य मिथिक भूमि, धर धर रिषि मुनि, दुलहा जगतपति राम। ।
 कमला बहथि जतए जीवछ रहथि ततए, कोशी-गंगा-गंडक के बथान। ।
 हिम-गिरी केर घर गौरीक नइहर, शिवजी भेलाह मेहमान। ।
 यज्ञ सँ तपल एकर कण कण शुचि, 'प्रदीपक' जन्मस्थान। ।
 ३).
 अहाँ केर चरण तेजि ककरा मनाबी।
 अहाँ जँ ने सुनबइ तँ ककरा सुनाबी। ।
 कहइये कतेक लोक ढोंगी फरेबी,
कहइये कियो अंध विश्वाश सेवी।
 कियो इहो कहि दैत अछि मैया वादी।
 अहिँक शक्ति सँ अम्ब जगती चलैये,
सुरभि माँ अहीँ सँ सदति काल पाबी।
 कत' अछि भवन अम्ब केहिठाँ बसेरा,
कियो ने जनैये अहाँक सृष्टि फेरा,
चलइ छी जतय सँ ओतहि फेर आबी।
 अनेरे अपन नाम राखल 'प्रदीपे'
अहिँक आश-विश्वाश मन मे बसाबी।
 अहाँ केर चरण तेजि ककरा मनाबी।
 ४). हमरा किएक तबाही (प्रभाती)
जननि हे कतेक भेलहुँ अपराधी!
 अहिँक चरण हम नित दिन सुमिरल!
 आनक शरण कतहु नहि गेलहुँ,
अहिँक चरण रज माथ चढ़ेलहुँ,
अहिँक कृपा बल सब जन पबइछ,
अन्नपूर्णा कहि सब गुण गबइछ,
मा-मा-मा कहि सुमिरल अम्बे,
जननि अहाँ जनि करिअ विलम्बे,
जे जन थोड़बहु अहाँ के मनओलक,
से ओतबहि मे सब किछु पओलक,
अर्थ पिपासुक लम्पट लोभी,
आइ चतुर्दिश दुर्मति क्रोधी,
दुर्गे दुर्गति नाशिनि अम्बे,
काली कालजयी जगदम्बे,
तों नहि बिसरिहें गे माँ, तों जँ बिसरमे तँ दुनिया मे पड़तइ बौआए। ।
 तोरा बेटा केँ तोरे टा आशा तोरा बिना छइने ककरो भरोसा।
 कोरा सँ ने दिहें बइला तों जँ बिसर मे तँ दुनिया मे पड़तइ बौआए।
 कतबो अनठेमे पछोर नहि छोडबउ तोरे चरण मे सिनेह अपन जोड़बउ। ।
 बे बुझ मे दिहे बुझा। । तों जँ बिसर मे तँ दुनिया मे पड़तइ बौआए।
 स्वारथ भरल संसारे ई सगरो, कियो ने कानब सुनइ छइ ककरो।
 जाइक ने प्रदीपो मिझा। तों जँ बिसरमे तँ दुनिया मे पड़तइ बौआए। ।
 राम हमरे थिका, थिकी हमरे सिया,
तखन चिंता कथु के कियै हम करी ?
 सबसँ पावन धरा मे हमर मिथिला,
आन तीर्थक भरोसा कियै हम करी ?
 जेहिठा गंगा बहथि कोशिको नित हँसथि,
संग कमला बलानो मगन मे रहथि ?
 हम लखनदेइ गंडक के बिसराय क,
आन सरिताक भनिता कियै हम करी ?
 योग जप मे सदा अग्रणी नाम अछि,
माटि हमरे छबो दर्शनक धाम अछि।
 छथि भगिनमान हनुमान लव -कुश जत,
आन शौर्यक भरोसा कियै हम करी ?
 पुण्य बासक बेगरते एही ठाँ रहू ।
 राम सीता 'प्रदीपित' रहइ छथि मगन,
छोड़ि मदमोह हिनके अपन दुःख कहू । ।
 बाबा जँ ठोकरेथिन सबटा कहबनि अपना मैया केँ।
 मैया तो जँ ठोकरएमे तॅ ककरा कहबइ सुनइत के ?
 बेटा करए मुकदमा दायर अपना माइक कोट मे,
बाबा तोरा हरा देब हम माइक नेहक बोट मे।
 माफ न गलती कैलहुँ बाबा छोट तनय अज्ञानी के,
मैया माफ न करती बाबा अहाँक एहि मनमानी के।
 तोँ विश्वम्भर भने कहाब हम नहि देबउ मोजर हौ,
जा धरि तोँ ने देखएबह बाबा रूप तोहर जे औढर हौ।
 विश्वम्भरी जननि हमरे छथि तोरो हुनके शक्ति हौ,
तैयो चाहि रहल छह बाबा आइ 'प्रदीपक' भक्ति हौ ।
 धन्य अहीँ छी बाबा जग मे अहिंक थीक संसार यौ,
बाबा बैद्यनाथ कहाबी से सुनि शरण मे एलउ ना।
 बहुत भरोस लए के एलउ चरण मे, कनडेरियो हेरब ना।
 नहि त माँ जगदम्बा के संगहि हम बसहा घेरब ना ।
 त्रिशुल बाघम्बर झारी, तेजि कए महल अंटारी बन मे एलउ ना।
 बाबा,छोड़ल छप्पन भोग अहाँ नित भाँग चिलबेलउ ना ।
 दुतियाक शोभए चन्ना सिर पर सुरसरि गंगा भक्तक कारण ना।
 बाबा कयलहुँ ताण्डव नृत्य डमरू सँ वेद उच्चारण ना।
 अहाँक चरण तेजि ककरा निहारी सहलहुँ बहुत प्रतारण ना।
 बाबा दीन 'प्रदीपक' वेदन सुनियो हमर निवेदन ना।
 मधुमय प्रकृतिक स्वर्णिम आंगन, हम साँझक लघु दीप रे।
 पाछाँ क्षितिजक कोरे।
 देखए ओर न छोरे।
 तृषित बेकल जल ताकय रहि रहि पाबए भोरक शीत रे।
 जीवन गति बढले जाइत अछि,
अनुभव रहल अधूरे।
 शान्त लखए सब अपने मग मे, हमर होयत के मीत रे।
 आगां ज्योति बढल जाइत अछि,
पाछाँ रहय अन्हारे।
 टेमी आध, बाट अछि पलगर,
स्नेह सुधा हम ताकल सदिखन,
किन्तु न पाओल पारे ।
 जागह-जागह जाग मुसाफिर जाग-जाग तों जाग।
 जागह भेलौ भोर मुसाफिर सुतले जौं रहि जेब।
 सोन सनक अवसर छुटि जैतो जीवन भरि पछितेब'। ।
 एहि दुनिया के जानि लैह तो पैघ मुसाफिर खाना,
जहिठाँ सँ ऐलह एहि जग मे तहिठाँ छैके जाना।
 जतबा दिन लए ऐलह एहिठाँ शुभ कर्में मे लाग। । जागह. . . ,
चलबे थिक जीवन केर लक्षण, मरण थिक विश्राम।
 कान खोलि क' सुनु सुकोमल पक्षी सब के गान। ।
 कर्मक्षेत्र मे कर्मक पाछाँ रहिते छै समृद्धि,
समय सलोना ससरि जेतै तँ जीवन भरि पछतेब'
रोग शोक केँ छोड़ि तखन तों आर ने किछुओ पेब'। ।
 सबिता तोहर द्वारि पहुँचला देखह कते समीप,
सूर्यदेव मे सविता भैया जहिना प्रखर 'प्रदीप'
११).
 टुन्नी दाइक बर एलइ टेमी दगैले। ।
 छाल्ही बाला दही तँ करेजा कटैए। । चलू। ।
 टुन्नी दाइ ले ललका पटोर एलइए। । चलू। ।
 बीच मे सिन्दूरक ठोप सोभैए। । चलू। ।
 सासुक कोंढ़ कठोर छलैए। । चलू। ।
 बीधमे मटकूरी बड़ छोट एलैइए। । चलू। ।
 टुन्नी दाइ के आँखि सँ नोर झड़ैए। ।
 चलू-चलू बहिना बहिना हकार पुरैले। ।
 अहाँ सनक नहि आन, हे जानकी, अहँक सनक नहि आन।
 अहिँक कृपाबल सभजन पबइछ, अनुपूर्णा कहि, सभगुण गबइछ।
 नहि कियो अहँक समान हे जानकी, अहँक सनक नहि आन। ।
 दुर्गे दुर्गति नाशिनि अम्बे! काली-काल जयी जगदम्बे!
 सीताक शक्ति महान, हे जानकी अहँक सनक नहि आन।
 अहँक बिना के, अपन जगत मे, संसारक सुधि थिक सभ सपने।
 हरु प्रदीपक अज्ञान हे जानकी, अहँक सनक नहि आन।
 छोटी सुकुमारी सिया, नामे-नामे केसिया।
 केसिया मे लाखो मोतीहार हे।
 सुन्दरि सीता दाइ के झबड़ल केसिया।
 केसिया मे हीरा-मोती हार हे। ।
 रानी सुनयना के कोरा मे सिया बेटिया।
 बेटिया के महिमा अपार हे। ।
 आयल बइसाख मास नवमी इजोरिया।
 चहुंदिसि समय सुखार हे। ।
 राजा जनक के दुलारी सिया बेटिया,
प्रदीपक नमन हजार हे। ।
 जगदम्ब अहीँ अवलम्ब हमर, हे माय अहाँ बिनु आश ककर?
 जँ माय अहाँ दुःख नै सुनबइ तँ जाय कहू ककरा कहबइ?
 करू माफ जननी अपराध हमर, हे माय अहाँ बिनु आश ककर।
 देखू हम पड़लहुँ बीच भंवर, हे माय अहाँ बिनु आश ककर?
 अछि पुत्र 'प्रदीप' बनल टुअर, हे माय अहाँ बिनु आश ककर। ।
 कतय छी हे अम्बे, श्रवण चखु मुनने,
दशा की ने देखी सुनइ छी न अपने ?
 हमर दुर्दशा की अहाँ नै देखै छी,
शरण मे एलौ तँ सम्हारु ने अपने।
 धरणि सँ गगन धरि अहिकेर माया,
अहिकेर सुधा सँ बनल शुभ्र काया ,
तखन मंजुषा कोन छी नेह रखने । 